九月十六日全州公署对月
王宗沐 (Ming)
前月当兹夕，旅泊弋阳溪。寒光堕白水，人影怜相依。兹夕憩湘山，月白仍离离。人地两俱远，困翼靡停枝。回首望弋阳，并州不可期。秋蓬自南北，问月何相随。岂亦怜羁艰，特与款清姿。耿耿不就寐，晃晃鉴绿帏。平生倚双龙，跋涉经边陲。雁门咫尺地，突骑霜天驰。杀人黑水上，摇首不敢嗤。此夕正警急，谁为纾严围。饮羽两飞箙，鸣雄一长嘶。酒酣还起舞，男儿故瑰奇。浩气夺月光，流照为我迟。铁甲殉铜柱，南纪亦未夷。因风语推毂，虎陛方拊髀。